《隋堤曲》
清代·杜诏

隋堤一带官河口，不种桑麻种杨柳。锦帆帝子数巡游，厌住东京乐奔走。

将兵西域再征辽，呼韩稽颡诸蕃朝。江都宫监伺颜色，翡翠玻璃恣雕饰。

水晶殿揭珠帘开，香风吹送飞仙来。凭肩笑语能几回，梦游恍惚吴公台。

吴公台下雷塘路，野土茫茫乱烟树。伤心为吊玉钩斜，柳色黄昏不知处。

作者简介：（1666—1736）清江苏无锡人，字紫纶，号云川，又称丰楼先生。康熙四十四年南巡，献诗，特命供职内廷。五十一年，赐进士，官庶吉士，逾年乞养归，与高僧结九龙三逸社。生平不言人短，亲友入仕者，必劝之“留有余于百姓”。尝与杜庭珠合编《唐诗叩弹集》。另有《云川阁诗集》、《浣花词》、《蓉湖渔笛谱》等。